  Виталий Пронин Кылем арня пумын шаерысьтымы шуръёсысь йӧэз пуштытъяны кутскизы. Спасательёс ужало Балезино, Глазов, Кез, Сюмси ёросъёсын, нырысь ик вуылӥзы Вавож ёросэ. Вавож ёросын йӧэз пуштытъялоТулыс тудву изъян медаз вайы шуыса, шуръёс но ӵыпетъёс вылын пуштытъян ужъёс нуисько, кылсярысь, шур кожъёс, лапег выжъёс дорын. Шаерысьтымы Утчанъя-утёнъя службаен кивалтӥсь Валерий Старцев ивортэмъя, туэ Дэбес но Эгра ёросъёсысь шуръёсты уз пуштытъялэ. Гуртъёслы кышкытлык вайись вуж выжъёс интые выльёсыз лэсьтэмын - бетонлэсь. Со понна спасательёс туэ нырысьсэ потӥзы Вавож ёросэ. Угось тулыс тудву дыръя Водӟи муниципал кылдытэтысь Гуляево гуртэ ӝог юрттэт сётӥсьёслэн пыремзы уг луы. Вало шур вамен потон выж ву улэ кыле. Гуляево гуртын 95 корка лыдъяське, улӥсьёсыз 67 кузя. Тросэз - арлыдоос, пӧлазы вань 2 пиналъёс но. Муниципал кылдытэтэн кивалтӥсь Дмитрий Шихов верамъя, кылем арын Водӟи черкогуртысь Гуляево гуртэ нуись сюреслэсь оглюкетсэ выльдӥзы, со шудэ на, пичи машинаосын отӥ ортчыны шуг. 3 ар талэсь азьло Вало шур вамен выж лэсьтӥзы, со тудву улэ кыльылӥсь, вылтӥз тудву кошкыны кулэ. Пуштытъян ортчытытэк, йӧ со вамен кошкыны ӧй быгатысал. Калык пӧлын валэктон уж нуэмын ни, пыжъёс басьтыса дасямын, гурт калыклы спасательной жилетъёс люкылэмын. Бадӟым тудву вуыны ӧдъяз ке, калык сое пумитаны дась. — Гуртысь югдурез ялан чакласа возиськомы, толон но отчы ветлӥмы, - шуэ Дмитрий Петрович. - Арня пумын выж вылтӥ ву потыны кутскоз ни, дыр. Тудву кошкон вакыт толэзь пала кыстӥське, вань службаосын кенешемын, кин ма понна кыл кутыны кулэ шуыса. Кылсярысь, арнялы одӥг пол та гурт доры райполэн автолавкаез сиён-юон нуллоз. Кышкытлыклэсь утиськон вылысь гуртэ ваемын тылпу кысон машина, соин ужаны нимысьтыз адями юнматэмын. Доброволецъёс ик пыжен но уяны, кулэ дыръяз калыклы юрттэт сётыны но дась луо. Бен, та гуртысь потон сюрес одӥг гинэ ӧвӧл. Вавоже мыныны котыртӥськыса но, пе, луэ: сикетӥ ортчись сюрессы 30 иськемлэсь ятыр люкаське. Тулыс-сӥзьыл отӥ пичи машинаосын шуг ортчыны. Соин ик тросэз гуртоос дышемын ни, Вало шур вамен потыса, ог 2 иськем пыдын вамышъяны. Угось отӥяз соосты вите ни асфальт сюрес. Нӧд куазен машинаоссэс артысь гуртэ кельтыло. Гуртоос юн оско, тулыс тудву соослы сюлмаськон уз вайы шуыса. Валентина Емельянова Туспуктӥз А. Журавлёва  